CELEX: 32019D2212
Language: hr
Date: 2019-12-20 00:00:00
Title: Provedbena Odluka Komisije (EU) 2019/2212 оd 20. prosinca 2019. o pilot-projektu za provedbu određenih odredbi o administrativnoj suradnji utvrđenih u Uredbi (EU) 2017/2394 Europskog parlamenta i Vijeća o suradnji između tijela odgovornih za izvršavanje propisâ o zaštiti potrošača upotrebom Informacijskog sustava unutarnjeg tržišta (Tekst značajan za EGP)

23.12.2019   
               
               
                  HR
               
               
                  Službeni list Europske unije
               
               
                  L 332/159
               
            
         PROVEDBENA ODLUKA KOMISIJE (EU) 2019/2212
         оd 20. prosinca 2019.
         o pilot-projektu za provedbu određenih odredbi o administrativnoj suradnji utvrđenih u Uredbi (EU) 2017/2394 Europskog parlamenta i Vijeća o suradnji između tijela odgovornih za izvršavanje propisâ o zaštiti potrošača upotrebom Informacijskog sustava unutarnjeg tržišta
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1024/2012 Europskog parlamenta i Vijeća od 25. listopada 2012. o administrativnoj suradnji putem Informacijskog sustava unutarnjeg tržišta i stavljanju izvan snage Odluke Komisije 2008/49/EZ („Uredba IMI”) (1), a posebno njezin članak 4. stavak 1.,
         budući da:
         
                     (1)
                  
                  
                     Informacijski sustav unutarnjeg tržišta („IMI”) uspostavljen Uredbom (EU) br. 1024/2012 softverska je aplikacija, dostupna na internetu, koju je razvila Komisija u suradnji s državama članicama kako bi centraliziranim komunikacijskim mehanizmom, kojim se olakšava prekogranična razmjena informacija i uzajamna pomoć, pomogla državama članicama u ispunjavanju zahtjeva utvrđenih aktima Unije o razmjeni informacija.
                  
               
                     (2)
                  
                  
                     Člankom 4. stavkom 1. Uredbe (EU) br. 1024/2012 Komisiji se omogućuje da provodi pilot-projekte kojima se procjenjuje djelotvornost IMI-ja u provedbi odredaba o administrativnoj suradnji iz akata Unije koji nisu navedeni u Prilogu toj uredbi.
                  
               
                     (3)
                  
                  
                     Uredbom (EU) 2017/2394 Europskog parlamenta i Vijeća (2) utvrđeni su uvjeti u skladu s kojima nadležna tijela odgovorna za izvršavanje propisa Unije o zaštiti potrošača surađuju i koordiniraju djelovanja međusobno i s Komisijom. Člankom 35. te uredbe od Komisije se zahtijeva da uspostavi i vodi elektroničku bazu podataka za svu komunikaciju između nadležnih tijela, jedinstvenih ureda za vezu i Komisije na temelju te uredbe. Također se zahtijeva da se sve informacije koje dostave subjekti koji izdaju vanjska upozorenja u skladu s člankom 27. te uredbe pohranjuju i obrađuju u toj elektroničkoj bazi podataka. Osim toga, člankom 23. stavkom 3. te uredbe predviđa se da Europsko nadzorno tijelo za bankarstvo djeluje kao promatrač u određenim slučajevima, te bi stoga Europsko nadzorno tijelo za bankarstvo u takvom slučaju trebalo imati pristup elektroničkoj bazi podataka kako bi moglo pratiti relevantnu komunikaciju.
                  
               
                     (4)
                  
                  
                     Komisija je donijela Provedbenu odluku Komisije (EU) 2019/2213 (3) o utvrđivanju praktičnih i operativnih aranžmana za funkcioniranje elektroničke baze podataka uspostavljene na temelju Uredbe (EU) 2017/2394 za potrebe komunikacije u skladu s određenim odredbama te uredbe. IMI bi mogao biti djelotvorno sredstvo za provedbu odredaba o administrativnoj suradnji obuhvaćenih područjem primjene Provedbene odluke (EU) 2019/2213. Stoga bi te odredbe trebale biti predmet pilot-projekta u skladu s člankom 4. Uredbe (EU) br. 1024/2012.
                  
               
                     (5)
                  
                  
                     Uredbom (EU) 2017/2394 utvrđuju se različiti subjekti odgovorni za primjenu odredaba o administrativnoj suradnji utvrđenih u toj uredbi. Kako bi se zajamčila djelotvorna primjena tih odredaba, ti bi se subjekti za potrebe pilot-projekta trebali smatrati sudionicima sustava IMI.
                  
               
                     (6)
                  
                  
                     IMI bi trebao osigurati tehničku funkcionalnost koja bi omogućila nadležnim tijelima, jedinstvenim uredima za vezu, Komisiji i drugim subjektima da ispune svoje obveze iz Uredbe (EU) 2017/2394 obuhvaćene područjem primjene Provedbene odluke (EU) 2019/2213. IMI bi trebao osigurati da je pristup tih subjekata sustavu IMI ograničen na funkcionalnost kojoj trebaju pristupiti kako bi ispunili svoje obveze u skladu s tom uredbom.
                  
               
                     (7)
                  
                  
                     IMI omogućuje sudionicima sustava IMI da međusobno komuniciraju i surađuju na strukturiran način. To znači da se za razmjenu i obradu svih informacija preko IMI-ja moraju upotrebljavati strukturirani obrasci. Upotreba tih obrazaca stoga će ispunjavati sve zahtjeve iz Uredbe (EU) 2017/2394 da se za komunikaciju koja se odvija u okviru pilot-projekta upotrebljavaju standardni obrasci (na primjer zahtjev iz članka 13. stavka 3. te uredbe).
                  
               
                     (8)
                  
                  
                     Člankom 35. stavkom 3. Uredbe (EU) 2017/2394 predviđa se da podaci koji se odnose na povrede moraju biti pohranjeni u elektroničkoj bazi podataka samo onoliko koliko je to nužno za potrebe za koje su prikupljeni i obrađeni, ali u svakom slučaju ne dulje od pet godina od završetka relevantne suradnje. Stoga bi u IMI-ju trebalo osigurati da se podaci koji se odnose na povredu mogu izbrisati iz sustava IMI čim više nisu potrebni te da se ti podaci u svakom slučaju izbrišu najkasnije pet godina nakon datuma utvrđenog u članku 35. stavku 3. drugom podstavku točkama (a), (b) ili (c) Uredbe (EU) 2017/2394. U IMI-ju bi trebala ostati dostupna samo evidencija razmjene informacija. Ta bi se odredba trebala provoditi ne dovodeći u pitanje članak 14. Uredbe (EU) br. 1024/2012 ako bi primjenom tog članka osobni podaci koji su pohranjeni u okviru pilot-projekta bili blokirani ili izbrisani ranije.
                  
               
                     (9)
                  
                  
                     U skladu s člankom 4. stavkom 2. Uredbe (EU) br. 1024/2012 Komisija je dužna podnijeti ocjenu ishoda pilot-projekta Europskom parlamentu i Vijeću. Primjereno je utvrditi datum do kojeg se takva ocjena treba podnijeti. Radi dosljednosti utvrđeni datum trebao bi biti isti kao i datum do kojeg se mora podnijeti izvješće koje se zahtijeva člankom 40. Uredbe (EU) 2017/2394.
                  
               
                     (10)
                  
                  
                     Mjere predviđene ovom Odlukom u skladu su s mišljenjem odbora osnovanog člankom 24. Uredbe (EU) br. 1024/2012,
                  
               DONIJELA JE OVU ODLUKU:
         
            Članak 1.
            Pilot-projekt
            Članci od 11. do 23. te 26., 27. i 28. Uredbe (EU) 2017/2394 predmet su pilot-projekta za provedbu odredaba o administrativnoj suradnji navedenih u tim člancima upotrebom Informacijskog sustava unutarnjeg tržišta („IMI”).
         
         
            Članak 2.
            Nadležna tijela i drugi sudionici IMI-ja
            
               1.   Za potrebe tog pilot-projekta nadležna tijela i jedinstveni uredi za vezu imenovani u skladu s člankom 5. Uredbe (EU) 2017/2394 i subjekti ovlašteni za izdavanje vanjskih upozorenja u skladu s člankom 27. stavkom 1. te uredbe smatraju se nadležnim tijelima u smislu članka 5. drugog stavka točke (f) Uredbe (EU) br. 1024/2012.
            
            
               2.   Za potrebe tog pilot-projekta subjekti ovlašteni za izdavanje vanjskih upozorenja u skladu s člankom 27. stavkom 2. Uredbe (EU) 2017/2394 i Europsko nadzorno tijelo za bankarstvo u svojstvu promatrača u skladu s člankom 23. stavkom 3. te uredbe smatraju se sudionicima sustava IMI u smislu članka 5. drugog stavka točke (g) Uredbe (EU) br. 1024/2012.
            
         
         
            Članak 3.
            Administrativna suradnja
            
               1.   Za potrebe članka 11. Uredbe (EU) 2017/2394 IMI osigurava tehničku funkcionalnost za, među ostalim, sljedeće:
               
                           (a)
                        
                        
                           podnošenje zahtjeva za informacije u skladu s tim člankom, uključujući sve popratne informacije i dokaze;
                        
                     
                           (b)
                        
                        
                           prosljeđivanje zahtjeva odgovarajućem nadležnom tijelu;
                        
                     
                           (c)
                        
                        
                           odgovaranje na zahtjev za informacije;
                        
                     
                           (d)
                        
                        
                           obavješćivanje tijela podnositelja zahtjeva i Komisije o odbijanju ispunjavanja zahtjeva za informacije, uključujući razloge za odbijanje;
                        
                     
                           (e)
                        
                        
                           komunikaciju u slučaju neslaganja oko zahtjeva za informacije.
                        
                     
            
               2.   Za potrebe članka 12. Uredbe (EU) 2017/2394 IMI osigurava tehničku funkcionalnost za, među ostalim, sljedeće:
               
                           (a)
                        
                        
                           podnošenje zahtjeva za mjere izvršavanja u skladu s tim člankom, uključujući sve popratne informacije i dokaze;
                        
                     
                           (b)
                        
                        
                           prosljeđivanje zahtjeva odgovarajućem nadležnom tijelu;
                        
                     
                           (c)
                        
                        
                           obavješćivanje tijela koje je podnijelo zahtjev o koracima i mjerama koje su poduzete ili se namjeravaju poduzeti kao odgovor na zahtjev, uključujući obavijesti o roku za postupanje u skladu sa zahtjevom;
                        
                     
                           (d)
                        
                        
                           obavješćivanje tijela koje je podnijelo zahtjev, nadležnih tijela drugih država članica i Komisije o poduzetim mjerama i učinku tih mjera;
                        
                     
                           (e)
                        
                        
                           obavješćivanje tijela koje je podnijelo zahtjev i Komisije o odbijanju ispunjavanja zahtjeva za mjere izvršavanja;
                        
                     
                           (f)
                        
                        
                           komunikaciju u slučaju neslaganja oko zahtjeva za mjere izvršavanja.
                        
                     
            
               3.   Za potrebe članaka od 15. do 23. Uredbe (EU) 2017/2394 IMI osigurava tehničku funkcionalnost za, među ostalim, sljedeće:
               
                           (a)
                        
                        
                           obavješćivanje o namjeri pokretanja koordiniranog djelovanja;
                        
                     
                           (b)
                        
                        
                           utvrđivanje i imenovanje koordinatora za koordinirano djelovanje;
                        
                     
                           (c)
                        
                        
                           obavješćivanje o pokretanju koordiniranog djelovanja;
                        
                     
                           (d)
                        
                        
                           komunikaciju o namjeri sudjelovanja u koordiniranom djelovanju;
                        
                     
                           (e)
                        
                        
                           obavješćivanje o rezultatima istraga u skladu s člankom 17. stavkom 3. Uredbe (EU) 2017/2394;
                        
                     
                           (f)
                        
                        
                           komunikaciju o odluci o odbijanju sudjelovanja u koordiniranom djelovanju, uključujući razloge za tu odluku i sve popratne dokumente;
                        
                     
                           (g)
                        
                        
                           komunikaciju o zajedničkom stajalištu o ishodu istrage i ocjeni raširene povrede;
                        
                     
                           (h)
                        
                        
                           komunikaciju o obvezama u koordiniranom djelovanju;
                        
                     
                           (i)
                        
                        
                           komunikaciju o napretku koordiniranog djelovanja;
                        
                     
                           (j)
                        
                        
                           komunikaciju o svim zahtjevima za uzajamnu pomoć koji bi mogli biti relevantni za koordinirano djelovanje;
                        
                     
                           (k)
                        
                        
                           komunikaciju o koordinaciji mjera za izvršavanje;
                        
                     
                           (l)
                        
                        
                           komunikaciju o zaključenju koordiniranog djelovanja.
                        
                     
            
               4.   Za potrebe članka 26. Uredbe (EU) 2017/2394 IMI osigurava tehničku funkcionalnost za, među ostalim, sljedeće:
               
                           (a)
                        
                        
                           izdavanje upozorenja, uključujući sve relevantne popratne informacije i moguće naznake namjere pokretanja koordiniranog djelovanja;
                        
                     
                           (b)
                        
                        
                           ispravljanje informacija u upozorenju;
                        
                     
                           (c)
                        
                        
                           povlačenje upozorenja;
                        
                     
                           (d)
                        
                        
                           zahtjeve za provjeru jesu li u tijeku slične povrede ili jesu li poduzete mjere izvršavanja;
                        
                     
                           (e)
                        
                        
                           odgovore na takve zahtjeve;
                        
                     
                           (f)
                        
                        
                           upućivanje dolazne komunikacije odgovarajućim nadležnim tijelima.
                        
                     
            
               5.   Za potrebe članka 27. Uredbe (EU) 2017/2394 IMI osigurava tehničku funkcionalnost za, među ostalim, sljedeće:
               
                           (a)
                        
                        
                           izdavanje vanjskog upozorenja, uključujući sve relevantne popratne informacije;
                        
                     
                           (b)
                        
                        
                           ispravljanje informacija u vanjskom upozorenju;
                        
                     
                           (c)
                        
                        
                           povlačenje vanjskog upozorenja;
                        
                     
                           (d)
                        
                        
                           upućivanje dolazne komunikacije odgovarajućim nadležnim tijelima.
                        
                     
            
               6.   Za potrebe članka 28. Uredbe (EU) 2017/2394 IMI osigurava tehničku funkcionalnost za, među ostalim, obavješćivanje o mjerama poduzetima za otklanjanje povreda.
            
         
         
            Članak 4.
            Pristup funkcionalnostima u IMI-ju
            IMI osigurava da svi oni koji se na temelju članka 2. za potrebe pilot-projekta smatraju nadležnim tijelima ili drugim sudionicima sustava IMI imaju pristup samo onoj funkcionalnosti u IMI-ju koja im je potrebna za ispunjavanje njihovih obveza na temelju Uredbe (EU) 2017/2394.
         
         
            Članak 5.
            Zadržavanje podataka
            
               (1)   IMI osigurava tehničku funkcionalnost koja omogućuje brisanje svih podataka pohranjenih u IMI-ju u okviru pilot-projekta koji se odnose na povredu čim odgovarajući sudionici sustava IMI navedu da im ti podaci više nisu nužni za potrebe za koje su prikupljeni i obrađeni. IMI osigurava i da se svi takvi podaci u svakom slučaju izbrišu najkasnije pet godina od dana utvrđenog za odgovarajuću vrstu postupka administrativne suradnje iz članka 35. stavka 3. drugog podstavka točaka (a), (b) ili (c) Uredbe (EU) 2017/2394.
            
            
               (2)   Nakon brisanja tih podataka u IMI-ju mora ostati dostupan samo zapis o postojanju relevantne razmjene informacija, isključujući sve podatke kojima bi se mogla odrediti povreda.
            
            
               (3)   Stavak 1. ne utječe na obveze iz članka 14. Uredbe (EU) br. 1024/2012 u pogledu blokiranja i brisanja osobnih podataka pohranjenih u IMI-ju u okviru pilot-projekta ako bi primjenom tog članka ti podaci bili blokirani ili izbrisani ranije.
            
         
         
            Članak 6.
            Evaluacija
            Ocjena ishoda pilot-projekta koja se zahtijeva člankom 4. stavkom 2. Uredbe (EU) br. 1024/2012 mora biti podnesena Europskom parlamentu i Vijeću do 17. siječnja 2023.
         
         
            Članak 7.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Primjenjuje se od 17. siječnja 2020.
            Sastavljeno u Bruxellesu 20. prosinca 2019.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 316, 14.11.2012., str. 1.
         
            (2)  Uredba (EU) 2017/2394 Europskog parlamenta i Vijeća od 12. prosinca 2017. o suradnji između nacionalnih tijela odgovornih za izvršavanje propisâ o zaštiti potrošača i o stavljanju izvan snage Uredbe (EZ) br. 2006/2004 (SL L 345, 27.12.2017., str. 1).
         
            (3)  Provedbena odluka Komisije (EU) 2019/2213 оd 20. prosinca 2019. o utvrđivanju praktičnih i operativnih aranžmana za funkcioniranje elektroničke baze podataka uspostavljene u skladu s Uredbom (EU) 2017/2394 Europskog parlamenta i Vijeća u pogledu određenih priopćenja na temelju te uredbe (vidjeti stranicu 163 ovog Službenog lista).